**Müsabiqənin Əsasnaməsi**

Bu Əsasnamə **“Ailə dəyərləri, qadın və uşaq hüquqlarının təbliği üzrə ən fəal bloger”** müsabiqəsinin məqsədlərini, müsabiqənin keçirilməsi şərtlərini, qaliblərin müəyyənləşdirilməsi və mükafatlandırılması qaydalarını tənzimləyir.

**Müsabiqənin təşkilatçısı:**

Ailə, Qadın və Uşaq Problemləri üzrə Dövlət Komitəsi

Ailə, Qadın və Uşaq Problemləri üzrə Dövlət Komitəsi yanında İctimai Şura

**Müsabiqənin keçirilmə məqsədləri:**

* Ailə dəyərlərinin sosial mediada təbliği;
* Qadın və uşaq hüquqlarının sosial mediada təbliği;
* Qadın və uşaq hüquqlarının müdafiəsi istiqamətində ictimai fəal gənclər ilə əməkdaşlığın qurulması;
* Zorakılıq, uşaq nikahları, insan alveri, narkomaniya və digər mənfi hallar ilə bağlı mübarizə istiqamətində edilən çağırışların geniş kütləyə çatdırılması;
* Sosial medianın imkanlarından istifadə etməklə cəmiyyətdə stereotiplərlə mübarizə aparılması;
* Ailədaxili münasibətlərin tənzimlənməsində yeni innovativ imkanların təşviqi.

**Müsabiqə iştirakçıları:**

Müsabiqədə bu əsasnamədə müəyyən edilmiş müvafiq qaydada qeydiyyatdan keçmiş sosial şəbəkə blogerləri iştirak edə bilər.

**Müsabiqənin şərtləri:**

Anket forması doldurularaq müsabiqədə qeyd olunan məsələlər ilə bağlı materiallar - hekayə statistikalarının ekran rəsmi (screenshot) və postların linki əlavə olunmaqla 31 oktyabr 2022-ci il tarixinədək informasiya.aqupdk@scfwca.gov.az elektron ünvanına göndərilməlidir.

**Müsabiqə qaliblərinin seçilməsi üçün meyarlar:**

* Maraqlı və fərqli kontent hazırlamaq üzrə;
* Maarifləndirici materiallar hazırlamaq və yaymaq üzrə;
* Cəmiyyətə təsir imkanlarına görə (paylaşımların bəyənmə və baxış sayına əsasən);
* İnsanların etimad göstəricisinə görə;
* Mövzu ilə bağlı paylaşım statistikaları üzrə.

**Müsabiqəyə qatılan blogerlərlə bağlı məlumatların toplanması, monitorinqi və müsabiqəyə uyğunluğunun yoxlanılması** **məqsədilə Dövlət Komitəsi tərəfindən müsabiqənin Təşkilat Komitəsi yaradılıb.**

**Müsabiqədə iştirak edən blogerlərin fəaliyyətinin qiymətləndirilməsi Münsiflər heyəti tərəfindən aparılacaqdır. Münsiflər heyətinin tərkibində müxtəlif qurumların, vətəndaş cəmiyyəti institutlarının nümayəndələri, gender üzrə ekspertlər, jurnalistlər təmsil olunacaqdır.**

**Mükafatlandırma:**

* Ən fəal blogerlər “Ailə dəyərləri, qadın və uşaq hüquqlarının təbliğatı üzrə ən fəal bloger”kuboku, hədiyyələr və diplomlarla mükafatlandırılacaqdır.
* Müsabiqənin mükafatlandırma mərasiminin 2022-ci ilin dekabr ayında dövlət rəsmilərinin, ictimaiyyət nümayəndələrinin və medianın iştirakı ilə keçirilməsi nəzərdə tutulur.

*Əlavə məlumat üçün: (012) 498-80-93*